Livredderne på de nordjyske strande har haft masser at se til - trods det omskiftelige danske sommervejr.

I TrygFondens opgørelse over aktioner i livredderens første arbejdsuge taler tallene deres tydelige sprog: 12 førstehjælpsaktioner og hele 462 forebyggende aktioner på de fire nordjyske strande, der har livreddere tilknyttet. De har dog ikke været ude i nogle deciderede livreddende aktioner. René Højer, områdechef for sikkerhed og ansvarlig for bade- og vandsikkerhed i TrygFonden glæder sig over, at livredderne er så aktive med at forebygge ulykker - det er nemlig lige så vigtigt som de livreddende aktioner: - Livredderne har eksempelvis stoppet flere end 200 badegæster fra at gå i vandet på de strande og havnebade, hvor kloakvandet er løbet ud i havet efter det kraftige skybrud i Hovedstadsområdet. Og så har de advaret badegæster mod at tage badedyr med ud i fralandsvind, siger René Højer i en pressemeddelelse.